จรัญฯหาพันธมิตร เจาะลูกค้าดิจิทัล
จรัญประกันภัย เล็งหาพันธมิตรตลาดดิจิทัล สนองความต้องการลูกค้า
5 ต.ค. 2559

จรัญประกันภัย เล็งหาพันธมิตรตลาดดิจิทัล สนองความต้องการลูกค้า
นายกิตติ จรัญวาศน์ ผู้ช่วยกรรมการผู้จัดการฝ่ายการตลาด บริษัท จรัญประกันภัย เปิดเผยว่า บริษัทอยู่ระหว่างหาพันธมิตรทางธุรกิจดิจิทัล เพื่อร่วมกันพัฒนาตลาดประกันภัยด้านดิจิทัลโดยเฉพาะ และยังเป็นการเตรียมรับมือกับการขยายตัวของตลาดประกันภัยออนไลน์ตามพฤติกรรมของผู้บริโภค และแนวโน้มของตลาดโดยรวม 
ทั้งนี้ พันธมิตรตลาดดิจิทัล ต้องมีนโยบายเติบโตแบบยั่งยืนและมีนวัตกรรมใหม่ๆ ที่สามารถแข่งขันได้ และมีความโปร่งใส เพื่อให้สอดคล้องกับมาตรฐานการเป็นบริษัทจดทะเบียนในตลาดหลักทรัพย์แห่งประเทศไทยของบริษัท
นอกจากนี้ บริษัทอยู่ระหว่างการพัฒนาเว็บไซต์ของบริษัทให้ดูทันสมัยมากขึ้น และพัฒนาช่องทางออนไลน์ในการใช้ติดต่อกับลูกค้า เพื่อให้สอดคล้องกับตลาดบางกลุ่มที่เปลี่ยนแปลงไป แต่หากได้พันธมิตรที่มีความเชี่ยวชาญเฉพาะจะทำให้สามารถเดินหน้าได้เร็วและเต็มรูปแบบ ซึ่งยังมีเวลาในการพัฒนา เพราะบริษัทมีขนาดเล็ก ต้องเน้นความคุ้มค่าในการลงทุน
สำหรับผลการดำเนินงานในช่วง 6 เดือนแรกปีนี้ มีเบี้ยรับรวม 111.5 ล้านบาท ลดลงเล็กน้อยเมื่อเทียบกับงวดเดียวกันของปี 2558 ที่มีเบี้ยรับรวม 138.6 ล้านบาท ซึ่งเป็นไปตามทิศทางเดียวกับอุตสาหกรรม